המערער, טור' נתנאל בן סימון, נעצר בהחלטתו של כבוד נשיא בית דין צפון במעצר סגור עד יום 30/7/2008 לנוכח כתב אישום שהוגש נגדו ואשר ייחס לו עברות של שימוש בסמים מסוכנים.
אין ספק שבתיק החקירה קיימות ראיות לכאוריות המסבכות את המערער במעשי שימוש בסמים, כפי שיוחס לו בכתב האישום. בכלל אלו ניתן למנות תוצאות של בדיקת דגימת שתן, אשר ניטלה ממנו במסגרת פעולת מניעה של מצ"ח, הודאה בביצוע מעשי שימוש בסם ביחידה ומחוצה לה ואמרתו של חייל אחר, אשר ציין כי עשה שימוש בסם בצוותא חדא עם המערער.
על החלטה זו בא ערעורו של הסנגור המלומד, עו"ד ציפורי. לב לבו של הערעור נעוץ היה בכך שחקירתו של המערער התנהלה כולה בשפה העברית שבה, לפי הנטען, ידיעותיו של המערער קלושות ביותר. הסנגור המלומד טען כי המערער לא הבין את זכויותיו החוקתיות כפי שהללו נמסרו לו בשפה העברית על ידי חוקרי מצ"ח.
מכאן למד הסנגור כי קיים חשש אמיתי שאמרות אלו בלתי קבילות. הסנגור אף טען כי האמור במקרה מיוחד במינו שכן עניין לנו במי שהתנדב זה מקרוב לשירות צבאי והגיע ארצה אך ורק לצורך שירות צבאי, כאשר ידיעותיו בשפה העברית, כאמור, קלושות.
הסנגור המלומד טען גם כי טעמים של צדק מחייבים במקרה מיוחד זה הימנעות ממעצר סגור לנוכח התנהלותה השערורייתית של מצ"ח.
"כשמוטלות עליו משימות מבין אותן חלקית. מראה שהוא מבין אך בסופו של דבר מסתבר שהבין הפוך ממה שנדרש, או חלק מההנחיות. צריך לדבר איתו במשלב שפה נמוך מאוד. די מבולבל בכלליות ...".
ראיה זו מצטרפת לראיות אחרות המצויות בתיק, המאששות במידה רבה את טענתו של הסנגור כי ידיעותיו של המערער בשפה העברית מועטות.
בנסיבות אלה המלצתי לתביעה להסכים לקבלת הערעור שכן, לפי הדין, מחויבת הרשות החוקרת למסור לאדם מידע לגבי זכויות היסוד שלו בחקירה, ובהן הזכות להיוועצות בעורך דין והזכות להימנע מהפללה עצמית, בשפה שאותה מבין הנחקר. כמו כן, מחייב הדין שאמרה מנחקר תיגבה בשפה שאותה הוא מבין. רצוי ככלל לגבות אמרה בשפת אמו של הנחקר, אך ודאי שאין לגבות אמרה בשפה שהבנתו של הנחקר בה היא מועטה (ראו לעניין זה ע"פ 1746/00 ברילב נ' מדינת ישראל, פ"ד נה(5) 145 (2001), והאסמכתאות הנזכרות שם).
התביעה הצבאית, בהגינותה הרבה, קיבלה את המלצתי ולא עמדה עוד על מעצרו הסגור של המערער. עוד התחייבה התביעה לרענן באוזני מפקדי מצ"ח את החובות הנזכרות לעיל.
כאמור, עמדה זו של התביעה היא עמדה הגונה וראויה לכל שבח.
אני מורה, אפוא, על ביטול החלטת המעצר הסגור ומורה שהמערער יוחזק במעצר פתוח ביחידתו, מחווה אלון xxx, עד יום 30/7/2008, שעה 15:00. המערער יילקח על ידי יחידתו בליווי מבס"כ xxx.
ניתן היום, ‏כ"ח בסיוון התשס"ח, ‏1 ביולי 2008, בפומבי ובמעמד הצדדים.